題周彦約壺齋
作者：汪藻
朝代：宋

paragraphs: 化人謁帝遊清都，俯視宫室如積蘇。
那知神仙隱朝市，雲窗霧閣在一壺。
古來志士守環堵，宅彌萬里乾坤俱。
君今官冷百僚底，世人未識文於菟。
故營容膝尺度足，卷藏風月吞江湖。
客卿筆墨共游戲，維摩牀坐同跏趺。
鈎簾終日屏塵事，卧聽秋雨鳴菰蒲。
伊余想像未得往，一讀妙語清而腴。
遙知坐穩肉生髀，滿壁但掛歸來圖。
功名富貴會相迫，恐此骨相山林無。
平泉綠野看他日，莫忘築室愚溪愚。